डोगरी कथा साहित्य दी बुन्याद खडेरने आह‌्ले क्हानीकार च नरेन्द्र खजूरिया दा थाह‌‌्‌र सिरमौर ऐ। 1946-47 ब’रे च पैहला फुल्ल ते उसदे दस्सें ब’रें बाद सूई-धागा (ललिता महता) दे परैन्त 1956 ब’रे च छपने आह‌्ले चऊं क्हानी संग्रैहे खीरला माहनु (मदन मोहन) कोले दियां लीकरां (नरेन्द्र खजूरिया) कोले हत्थ (वेदराही) ते पैरें दे नशान (राम कुमार अबरोल) च नरेन्द्र खजूरिया दा क्हानी संग्रैह कोले दियां लीकरां, तत्कालीन समाज दियें लहुचूस परम्पराएं ते जीवन दियें कौड़ियें सच्चाइयें पर अधारत हा। इस क्हानी संग्रैह् च कोले दिया लीकरां, धरती दी बेटी, परमेशरा दी करनी, दिनवार, एह् हसदे-हसदे लोक, ते की फुल्ल बनी गे ङारे, छे क्हानियां शामल न। नरेन्द्र ने इनें क्हानियें च कल्पनाशीलता दे बजाए अपने अग्गें-पिच्छें फिरने आह‌्ले लोकें दे कश्टें-कसालें दा चित्रण कीते दा ऐ। माया, रामी, मुरकू, फकीरू ते मीरू जनेह् भौले मसूमें दा शोशन उसदे संवेदनशील मनै सुआलिया नशान बनियै कोंह‌्दा ते घोखदा ऐ। इस बारै लेखक दा अपनी जबानी गलाना ऐ, छड़े इयै नेईं, लक्खां ज्हारा भांगा रामियां, मुरकू, मीरू ते फकीरू मुसारतां करा करदे न-जीह‌्व मगै दे न; अपनी गल्ल सनाने दा मौका मंगै दे न। न्हेरे खोह‌्वे च फंसे दे कलम-कान्नी गी तुप्पै दे न।